|  |  |
| --- | --- |
| Modtager(e): Sagsbehandlere på eksamensklager | Notat |
| Angående opgørelse af eksamensklager | |

**Baggrund**

Den 1. september 2010 trådte en ny eksamensbekendtgørelse (nr. 857) i kraft. Bekendtgørelsen medførte en række ændringer på eksamensområdet. Bl.a. fulgte eksamensklageproceduren nu de forvaltningsretlige regler, og det blev muligt, at ombedømmelse og omprøve foranlediget af en klage kunne resultere i en lavere karakter end den oprindelige givne.

Både ministeriet og pressen har været meget interesserede i at følge udviklingen i antallet af eksamensklager efter de ovenfor nævnte tiltag trådte i kraft. AU har dog ikke systematisk ført en samlet statistik over antallet af eksamensklager. Dette er derimod foregået decentralt på hovedområdet.

Både af hensyn til universitetets egen kvalitetssikring af uddannelser, af hensyn til den overordnende ledelsesinformation på universitetet samt i forhold til oplysning af ministeriet og offentligheden, er det derfor hensigtsmæssigt, at der føres en samlet statistik over eksamensklager på AU-plan.

For at statistik over antallet af eksamensklager skal være meningsfuld, er man nødt til at måle på de samme parametre. Derfor har en arbejdsgruppe med sagsbehandlere fra alle hovedområder sammensat en liste over elementer, der skal føres en fælles statistik over. Listen fremgår af bilag 1 nedenfor.

Listen indeholder et udsnit af de parametre, der allerede indsamles på hovedområdeniveau. Den eneste forskel i forhold til tidligere praksis er derfor, at hovedområderne hvert halve år skal sende en oversigt over eksamensklager til Kvalitet. Derefter vil Kvalitet stå for at samle data.

**Proces**

Hovedområderne bedes hvert halve år at opgøre antallet af eksamensklager i henhold til parametrene i bilag 1. Samtidig er hovedområderne naturligvis velkomne til at fortsætte med at registrere eksamensklager som hidtil til brug for eget kvalitetsarbejde, ledelsesinformation m.v..

Indhentelsen foregår efter nedenstående tidsplan:

|  |  |
| --- | --- |
|  | **Kvalitet indhenter data** |
| Forår- og sommer termin(er)\* | Primo februar |
| Efterår- og vinter termin(er)\*\* | Primo oktober |

\*Den sidste eksamen i sommerterminen foregår i august, hvor der er reeksamen. Behandlingen af en klagesag kan tage ca. 3 måneder. Behandlingen af en ankesag tager ca. 2 måneder. Derfor kan statistikken for eksamensklager i forår- og sommerterminen færdiggøres primo februar.

\*\* Den sidste eksamen i vinterterminen foregår i februar, hvor der er reeksamen. Behandlingen af en klagesag kan tage ca. 3 måneder. Behandlingen af en ankesag tager ca. 2 måneder. Pga. sommerferie forlænges fristerne. Derfor kan statistikken for eksamensklager i efterår- og vinterterminen færdiggøres primo oktober.

**Bilag 1. Liste over parametre, der skal registreres i forbindelse med eksamensklager**

|  |
| --- |
| Uddannelse |

**Eksamensklager**

|  |
| --- |
| Antal indkomne eksamensklager i alt (antal hoveder) |
| Antal klager ud af de indkomne klager der er § 19-klager (fejl og mangler ved prøve) |
| Antal klager ud af de indkomne klager der afvises (f.eks. pga. overskridelse af tidsfrist) |
| Antal klager ud af de indkomne klager der trækkes tilbage |
| Antal klager der resulterer i **tilbud om ombedømmelse**, § 34, stk. 1, nr. 1 |
| Antal studerende der accepterer tilbud om ombedømmelse |
| Ændring af karakter efter ombedømmelse (hæves/sænkes/uændret) |
| Antal klager der resulterer i **tilbud om omprøve**, § 34, stk. 1, nr. 2 |
| Antal studerende der accepterer tilbud om omprøve |
| Ændring af karakter efter ombedømmelse (hæves/sænkes/uændret) |
| Antal klager der **afvises**, § 34, stk. 1, nr. 3 |

**Anker**

|  |
| --- |
| Antal indkomne anker til ankenævn i alt (antal hoveder) |
| Antal anker ud af de indkomne anker der afvises (f.eks. pga. overskridelse af tidsfrist) |
| Antal klager der resulterer i **tilbud om ombedømmelse ved ankenævn**, § 39, stk. 1, nr. 1 |
| Antal studerende der accepterer tilbud om ombedømmelse ved ankenævn |
| Ændring af karakter efter ombedømmelse (hæves/sænkes/uændret) |
| Antal klager der resulterer i **tilbud om ombedømmelse ved nye bedømmere**, § 39, stk. 1, nr. 2 |
| Antal studerende der accepterer tilbud om ombedømmelse ved nye bedømmere |
| Ændring af karakter efter ombedømmelse (hæves/sænkes/uændret) |
| Antal klager der resulterer i **tilbud om omprøve**, § 39, stk. 1, nr. 3 |
| Antal studerende der accepterer tilbud om omprøve |
| Ændring af karakter efter ombedømmelse (hæves/sænkes/uændret) |
| Antal klager der **afvises**, § 39, stk. 1, nr. 4 |